Document ID: 32005R2158

ΚΑΝΟΝΙΣΜΌΣ (ΕΚ) αριθ. 2158/2005 ΤΗΣ ΕΠΙΤΡΟΠΉΣ
της 23ης Δεκεμβρίου 2005
για την τροποποίηση του κανονισμού (ΕΚ) αριθ. 32/2000 του Συμβουλίου όσον αφορά την παράταση των κοινοτικών δασμολογικών ποσοστώσεων για τα προϊόντα από γιούτα και από κοκκοφοίνικα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 32/2000 του Συμβουλίου, της 17ης Δεκεμβρίου 1999, σχετικά με το άνοιγμα και τον τρόπο διαχείρισης των παγιωμένων στη Γενική Συμφωνία Δασμών και Εμπορίου (GATT) κοινοτικών δασμολογικών ποσοστώσεων, και ορισμένων άλλων κοινοτικών δασμολογικών ποσοστώσεων, καθώς και με τον καθορισμό της μεθόδου τροποποίησης ή προσαρμογής των εν λόγω ποσοστώσεων και σχετικά με την κατάργηση του κανονισμού (ΕΚ) αριθ. 1808/95 του Συμβουλίου (1), και ιδίως το άρθρο 9 παράγραφος 1 στοιχείο β δεύτερη περίπτωση,
Εκτιμώντας τα ακόλουθα:
(1)
Σύμφωνα με την προσφορά που υπέβαλε η Κοινότητα στο πλαίσιο της διάσκεψης των Ηνωμένων Εθνών για το εμπόριο και την ανάπτυξη (UNCTAD) και παράλληλα με το σύστημα γενικευμένων προτιμήσεών της (ΣΓΠ), από το 1971, η Κοινότητα άνοιξε για τα προϊόντα από γιούτα και από κοκκοφοίνικα, καταγωγής ορισμένων αναπτυσσόμενων χωρών, προτιμησιακά δασμολογικά καθεστώτα που συνίστανται στη σταδιακή μείωση των δασμών του κοινού δασμολογίου και, από το 1978 έως τις 31 Δεκεμβρίου 1994, σε πλήρη αναστολή των δασμών.
(2)
Μετά την έναρξη ισχύος του ΣΓΠ, το 1995, η Κοινότητα προέβη, στο περιθώριο της GATT, στο άνοιγμα αυτόνομων κοινοτικών δασμολογικών ποσοστώσεων με μηδενικό δασμό για ορισμένες ποσότητες προϊόντων από γιούτα και κοκκοφοίνικα. Οι δασμολογικές ποσοστώσεις που ανοίχτηκαν για τα προϊόντα αυτά με τον κανονισμό (ΕΚ) αριθ. 32/2000 παρατάθηκαν έως τις 31 Δεκεμβρίου 2005 με τον κανονισμό (ΕΚ) αριθ. 25/2005 της Επιτροπής (2).
(3)
Το ΣΓΠ παρατάθηκε έως τις 31 Δεκεμβρίου 2008 με τον κανονισμό (ΕΚ) αριθ. 980/2005 του Συμβουλίου, της 27ης Ιουνίου 2005, για την εφαρμογή συστήματος γενικευμένων δασμολογικών προτιμήσεων (3), και συνεπώς κρίνεται απαραίτητο να παραταθεί, επίσης, το καθεστώς των δασμολογικών ποσοστώσεων για τα προϊόντα από γιούτα και από κοκκοφοίνικα έως τις 31 Δεκεμβρίου 2008.
(4)
Ως εκ τούτου, ο κανονισμός (ΕΚ) αριθ. 32/2000 πρέπει να τροποποιηθεί ανάλογα.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα ΙΙΙ του κανονισμού (ΕΚ) αριθ. 32/2000, για τους αύξοντες αριθμούς 09.0107, 09.0109 και 09.0111, πέμπτη στήλη («Περίοδος ποσόστωσης»), η φράση «από 1.1.2005 έως 31.12.2005» αντικαθίστανται από τη φράση «από 1.1.2006 έως 31.12.2006, από 1.1.2007 έως 31.12.2007 και από 1.1.2008 έως 31.12.2008».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2006.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Δεκεμβρίου 2005.

Labels: 3
17
1